7 Akanyetsa se se neng sa direga mo lelapeng le lengwe le legolo. Bana ba le lesome ba bagolo ba basimane ba ga Jakobe “ba ne ba sa kgone go bua . . . ka kagiso” le monnaabone e bong Josefa. Ka ntlha yang? Ba ne ba mo fufegela ka gonne rraabone a ne a mo rata thata. Moragonyana fa Josefa a ne a segofatswa ka ditoro go tswa kwa Modimong, go bontsha gore o ne a amogelwa ke Jehofa, ba ne ba nna le “lebaka le lengwe gape la go mo tlhoa.” (Genesise 37:4, 5, 11) Ka bosetlhogo, ba ne ba rekisa monnaabone go nna lekgoba. Go tswa foo, go leka go bipa molato wa bone, ba ne ba tsietsa rraabone gore a akanye gore Josefa o ne a bolailwe ke phologolo nngwe e e tlhaga. Mo kgannyeng eno bomogolowe Josefa ba ba lesome ba ne ba palelwa ke go dibela dipelo tsa bone. Fa re itlhaganelela go tshwayatshwaya ba bangwe diphoso, a seno se ka tswa se bontsha gore re tswa pelo kgotsa re na le lefufa mo dipelong tsa rona? Re tshwanetse go nna tlhaga go tlhatlhoba se se tswang mo melomong ya rona mme re nne bonako go kumola ditshekamelo dipe tse di sa siamang.